એવામાં કોઈ સફળ સ્ત્રી જ્યારે પોતાના સંબંધોની વાત કરે તો તેને આજે અહોભાવથી જોવામાં આવે છે. અને જો એ સ્ત્રી પોતે એ સંબંધમાં પીડિતા રહી હોય તો સમાજને સહાનુભૂતિ દર્શાવીને પોતે જાતીય સમાનતાનો આદર કરે છે તે દર્શાવવું ગમતું હોય છે. ધારો કે કોઈ સામાન્ય સ્ત્રી પોતાના સંબંધોની વાત જાહેરમાં કરે તો સમાજ તેને કઈ રીતે જોશે તેની કલ્પના કરો. સ્ત્રીને સન્માન અને આદર આપવાની બાબતમાં અનેક ભેદભાવ આપણે ત્યાં પ્રવર્તે છે. તેને સમાનતા આપવાની વાત તો બહુ દૂર છે હજી. કંગના અને રિતિકના સંબંધોમાં તેમનું સેલિબ્રિટી સ્ટેટસ વધુ મહત્ત્વનું છે. બાકી સંબંધોએ દરેક વ્યક્તિની નબળાઈ રહ્યા છે અને રહેશે. સ્ત્રીઓએ સમાનતા અને આદર જોઈતા હોય તો સંબંધોને પણ પુખ્ત વ્યક્તિની જેમ સ્વીકારવા પડશે. સંબંધો બાંધ્યા પછી તેના વિશે ગુનાહિતતા અનુભવ્યા વગર તેનો સ્વીકાર કરવો. સંબંધોને સામાજિક રીતે સ્વીકારી ન શકાય કે તેનો ઉપયોગ ન કરી શકાય તો તેનો સ્વીકાર કરવો કે પછી સંબંધો બાંધવા જ નહીં. પુખ્ત સ્ત્રી જ્યારે પરસ્પર સહમતીથી સંબંધોમાં આગળ વધે છે તો એની દરેક જવાબદારી પણ સ્વીકારવા તૈયાર રહેવું જરૂરી છે. મોનિકાની બાબતમાં એ સારું હતું કે તેણે ક્યારેય બ્લેમગેમ નથી રમી. એને પોતાને સત્તાને કારણે સહન કરવું પડ્યું હોવા છતાં. ભૂલ એ જ હતી કે તેણે બિલ ક્લિન્ટન નહીં પણ અમેરિકન પ્રમુખ સાથે સંબંધો તેની ઓફિસમાં કામ કરતી વખતે બાંધ્યા હતા અને તે વિશે એણે મિત્રની આગળ દિલ ખોલીને વાત કરી હતી. એ મિત્રએ તેની વાત ટેપ કરીને જાહેર કરી એટલે જ ઈન્કવાયરી અને કેસ ચાલ્યો. એણે ક્યારેય કોઈની ય સામે બિલ સાથેના અફેરની વાત કહી જ ન હોત તો? એ જ રીતે કંગનાએ રિતિક સાથેની વાતને જાહરેમાં ચર્ચા ન કરી હોત તો? આદિત્ય પંચોલી સાથે તે લિવ ઈન રહેતી હતી ત્યારે એ સફળ નહોતી. આદિત્ય પરણિત હતો અને તેની છાપ વિશે દરેક જણ જાણતા જ હતા. કંગનાને પણ ખબર જ હશેને! બાકી હવે કંગના અને રિતિકના સંબંધોના સચ્ચાજૂઠાનો ખુલાસો તો કાયદો જ કરશે કારણ કે હવે મામલો કાયદાના હાથમાં છે.